«Абай алдындағы парыз»
"«Абай алдындағы парыз»" | "https://abai.kz/post/118429"
TITLE: «Абай алдындағы парыз»
URL: https://abai.kz/post/118429
META: "«Абай алдындағы парыз»" | "https://abai.kz/post/118429"
DATE: 10.08.2020
AUTHOR(s): Жұмаш Көкбөрі
TOTAL WORDS: 195
TEXT: Президент жарлығымен бүгін, 10-тамыз – «Абай күні» болып белгіленді! «Қазағым, қалың елім қайран жұртым?..» (Абай) Абай алдындағы парыз Әр әрпі - нұрлы, шуақты, Бір көріп жүрек ұнатты. Абайды қайта оқысам, Қазақтың өзі сияқты. Сезімді, көзді арбайды-ау, Қанша оқы - шөлің қанбайды-ау. Болмысы, ойы, мінезі, Қазақтан титтей аумайды-ау. Аумайды-ау, тіпті, аумайды-ау, Оқыған бей-жай қалмайды-ау. Сан ғасыр бұрын болса да Бүгінгі саған арнайды-ау. Миыңды жуып тот басқан, Жоғыңды бірге жоқтасқан. Бүгінгі барша қазақтың Әр жүрек қылын дөп басқан. Бір сәуле көктен себелеп, Тастайды-ау тұсап, өрелеп… Қазақтан құйып, соққандай Қазақы байлам керемет! Қазақ боп сынап, мінеймін… Қазақ боп күліп, жүдеймін… Абайды оқи берген соң, Қазақ боп қайта түлеймін! Айтқаны - атқан таң ба екен? Шекер ме екен, бал ма екен?.. Қазақта болсын қанша ақын, Абайдай бірі бар ма екен?.. Әр жолы - нап-нақ, епті ғой, Күйдіре сүйіп кетті ғой… Абайға тілек арнауға Батылым да әзер жетті ғой… Бұлықсып тұр-ау бұла түн, Таусылды күшім, қуатым… Өзіңе арнап сөз айтқан Кеше гөр, мені Ұлы Ақын?.. "Болдым, - дей көрме, - ермегі…", Қиналып, ұлың терледі… Өзіңе жазған хұсни-хат Кеше гөр, мендей пендені? Бүгіннен жолдар арызым, Қайтара да алмас қарызым, Бұл менің Сіздің алдында Түбі бір өтер парызым!.. Жұмаш Кенебай Көкбөрі Abai.kz
